**Informatīvais ziņojums**

**„Par Ārlietu ministrijas valsts pamatbudžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” apropriācijas pārdali starp budžeta izdevumu kodiem atbilstoši ekonomiskajām kategorijām”**

Saskaņā ar likuma „Par valsts budžetu 2014.gadam” 35.panta pirmajā punktā noteikto – ja ir pieņemts attiecīgs Ministru kabineta lēmums, finanšu ministram ir tiesības veikt apropriācijas pārdali ministrijas vai citas centrālās valsts iestādes budžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” ietvaros. Ārlietu ministrija ir sagatavojusi informatīvo ziņojumu „Par Ārlietu ministrijas valsts pamatbudžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” apropriācijas pārdali starp budžeta izdevumu kodiem atbilstoši ekonomiskajām kategorijām”, lai Ministru kabinets pieņemtu lēmumu par izdevumu pārdali starp izdevumu kodiem atbilstoši ekonomiskajām kategorijām.

**Pašreizējās situācijas raksturojums**

Likumā „Par valsts budžetu 2014.gadam” un ņemot vērā atbalstītās izmaiņas (Finanšu ministrijas 2014.gada 4 aprīļa rīkojums Nr.165, Ministru kabineta 2014.gada 17.jūnija sēdes protokola Nr.33 88.§, 2014.gada 7.jūlija rīkojumiem Nr.331 un Nr.332, Ministru kabineta 2014.gada 15.jūlija rīkojums Nr.357, Ministru kabineta 2014.gada 15.septembra rīkojums Nr.495), apstiprinātais finansējums Ārlietu ministrijas budžeta programmā 96.00.00 „Latvijas prezidentūras Eiropas Savienības Padomē nodrošināšana 2015.gadā” – 24 866 494 *euro*, tai skaitā budžeta apakšprogrammā 96.03.00 „Latvijas prezidentūras Eiropas Savienības Padomē nodrošināšana 2015.gadā (ministrijas pasākumi)” – 15 532 376 *euro*.

Saskaņā ar Ministru kabineta 2013.gada 28.augusta rīkojuma Nr.401 1.2.9. punktu Ārlietu ministrijai tika piešķirts finansējums 1 453 262 *euro* apmērā loģistikai un materiāltehniskajam nodrošinājumam prezidentūras vajadzībām diplomātiskajās un konsulārajās pārstāvniecībās, tai skaitā infrastruktūras izveidei drošu sakaru un dokumentu aprites nodrošināšanai prezidentūras ietvaros vēstniecībās Ungārijas Republikā un Nīderlandes Karalistē, tehniskajam nodrošinājumam, papildu telpu īrei vēstniecībā Beļģijas Karalistē un Latvijas Republikas Pastāvīgajā pārstāvniecībā Apvienoto Nāciju Organizācijā Ženēvā. Lai nodrošināto minēto līdzekļu apguvi, apakšprogrammas 96.03.00 „Latvijas prezidentūras Eiropas Savienības Padomē nodrošināšana 2015.gadā (ministrijas pasākumi)” ietvaros, remontdarbu izdevumi**-** vēstniecībā Austrijā ēkas pamatu hidroizolācija, vēstniecībā Beļģijas Karalistē ēkas remontdarbi, vēstniecībā Čehijā ēkas hidroizolācija, pārstāvniecībā ANO Ņujorkā fasādes remonts, vēstniecībā Vācijā kāpņu telpas jumta nomaiņa, konsulātā Vitebskā ēkas pamatu hidroizolācija un ēkas fasādes siltināšana un vēstniecībā Nīderlandes Karalistē drošības sistēmas uzstādīšana, kopā 690 704 *euro* apmērā, tika plānoti ekonomiskās klasifikācija kodā *2000 Preces un pakalpojumi*. Ņemot vērā izstrādātos detalizētos darbu apjomus un veicot iepirkumus tika secināts, ka darbu izdevumi pēc to pabeigšanas tiks kapitalizēti, līdz ar to nepieciešams veikt finanšu līdzekļu pārdali uz ekonomiskās klasifikācijas kodu *5000 Pamatkapitāla veidošana*.

**Priekšlikumi turpmākai rīcībai**

Ņemot vērā Ārlietu ministrijas apakšprogrammas 96.03.00 „Latvijas prezidentūras Eiropas Savienības Padomē nodrošināšana 2015.gadā (ministrijas pasākumi)” plānotos izdevumus un pieejamo apropriāciju, nepieciešams veikt apropriācijas pārdali apakšprogrammas ietvaros starp ekonomiskās klasifikācijas kodiem, veicot šādas izmaiņas:

1. samazināt izdevumus ekonomiskās klasifikācijas kodā 2*000 Preces un pakalpojumi* par 690 704 *euro*;
2. palielināt izdevumus ekonomiskās klasifikācijas kodā *5000 Pamatkapitāla veidošana*, lai korekti pielietotu ekonomiskās klasifikācijas kodus atbilstoši 2005.gada 27.decembra Ministru kabineta noteikumiem Nr.1031 „Noteikumi par budžetu izdevumu klasifikāciju atbilstoši ekonomiskajām kategorijām” remonta izdevumiem, kas ir kapitalizējami.

 Apropriācijas pārdale paredz veikt attiecīgas izmaiņas budžeta apakšprogrammā 96.03.00 „Latvijas prezidentūras Eiropas Savienības Padomē nodrošināšana 2015.gadā (ministrijas pasākumi)”, nepalielinot kopējo izdevumu un ieņēmumu apjomu (skatīt tabulu).

*Tabula*

**Apropriācijas pārdale Ārlietu ministrijas** **budžeta apakšprogrammā 96.03.00 „Latvijas prezidentūras Eiropas Savienības Padomē nodrošināšana 2015.gadā (ministrijas pasākumi)”**

*euro*

|  |  |  |  |
| --- | --- | --- | --- |
| Apakšprogramma 96.03.00 „Latvijas prezidentūras Eiropas SavienībasPadomē nodrošināšana 2015.gadā (ministrijas pasākumi)” | Apstiprināts 2014.gada budžets (ar veiktajām izmaiņām) | Priekšlikumi izmaiņām | 2014.gada budžets ar izmaiņām |
| Resursi izdevumu segšanai | 15 532 376 | 0 | 15 532 376 |
| Dotācija no vispārējiem ieņēmumiem | 15 532 376 | 0 | 15 532 376 |
| Vispārējā kārtībā sadalāmā dotācija no vispārējiem ieņēmumiem | 15 532 376 | 0 | 15 532 376 |
| Izdevumi – kopā | 15 532 376 | 0 | 15 532 376 |
| Uzturēšanas izdevumi | 14 969 937 | -690 704 | 14 279 233 |
| Kārtējie izdevumi | 14 969 937 | -690 704 | 14 279 233 |
| Atlīdzība | 8 663 820 |   | 8 663 820 |
| Atalgojums | 4 898 811 |   | 4 898 811 |
| Preces un pakalpojumi | 6 306 117 | -690 704 | 5 615 413 |
| Kapitālie izdevumi | 562 439 | 690 704 | 1 253 143 |
| Pamatkapitāla veidošana | 562 439 | 690 704 | 1 253 143 |

 Papildus norādām, ka apropriācijas pārdale neietekmēs nākamajiem periodiem noteiktos maksimāli pieļaujamos izdevumu apjomus un sekmēs iespēju sasniegt apakšprogrammas rezultatīvos rādītājus.

 Saskaņā ar Likuma par budžetu un finanšu vadību 9.panta trīspadsmitās daļas 1.punktu un likuma „Par valsts budžetu 2014.gadam” 32. un 35.pantu, finanšu ministram ir tiesības budžeta resoram gadskārtējā valsts budžeta likumā noteiktās apropriācijas ietvaros pārdalīt apropriāciju starp programmām, apakšprogrammām un budžeta izdevumu kodiem atbilstoši ekonomiskajām kategorijām, ja ir pieņemts attiecīgs Ministru kabineta lēmums.

 Ņemot vērā minēto, lūdzam Ministru kabinetu atbalstīt iesniegto priekšlikumu par apropriācijas pārdali starp budžeta izdevumu kodiem atbilstoši ekonomiskajām kategorijām Ārlietu ministrijas budžeta apakšprogrammas 96.03.00 „Latvijas prezidentūras Eiropas Savienības Padomē nodrošināšana 2015.gadā (ministrijas pasākumi)” ietvaros.

Ārlietu ministrs E. Rinkēvičs

Vīzas :

Valsts sekretāra p.i. P.Vaivars

08.12.2014. 9.50

747

I.Skutāne, 67016130

ilze.skutane@mfa.gov.lv